"บัณฑิต"รับเสียใจพลาดเก้าอี้ผู้ว่าธปท.
&nbsp;&#8220;บัณฑิต&#8221;ทำงานในธปท.ต่อไป แม้จะเสียใจที่พลาดเก้าอี้ผู้ว่าการ ธปท. แต่ก็ไม่ใช่ปัญหาให้ใจเสีย พร้อมร่วมงานกับ &#8221;ประสาร&#8221; ช่วยงานชาติ
7 ก.ค. 2553

“บัณฑิต”ทำงานในธปท.ต่อไป แม้จะเสียใจที่พลาดเก้าอี้ผู้ว่าการ ธปท. แต่ก็ไม่ใช่ปัญหาให้ใจเสีย พร้อมร่วมงานกับ ”ประสาร” ช่วยงานชาติ
นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) กล่าวว่า ยินดีกับ นายประสาร ไตรรัตน์วรกุล กรรมการผู้จัดการ ธนาคารกสิกรไทย และประธานสมาคมธนาคารไทย ที่ได้รับคัดเลือกให้เป็นผู้ว่าการ ธปท.คนใหม่ มาถึงจุดนี้ถือว่ากระบวนการคัดเลือกผู้ว่าการ ธปท. จบสิ้นแล้ว และขอยืนยันว่าจะทำงานอยู่ในตำแหน่งรองผู้ว่าการ ธปท.ต่อไป
 “ผมคงจะไม่ไปไหน เพราะตั้งใจตั้งแต่ตอนที่กลับมาจากต่างประเทศแล้ว ว่าจะทำงานที่ธปท.ที่เดียวไม่ไปไหน ดังนั้นถ้าจะต้องอยู่ต่อเป็นรองผู้ว่าการธปท.อีก3 ปี ก็จะ let it be แต่ถามว่าเสียใจหรือไม่ ที่ไม่ได้รับการแต่งตั้ง ก็ต้องบอกว่าเสียใจ เพราะได้พยายามอย่างเต็มที่แล้ว ในฐานะเป็นคนหนึ่งในธปท. แต่ก็ไม่ใจเสีย และคงจะอยู่ทำงานให้ประเทศชาติ ที่ธปท.ต่อไป ไม่ไปไหน เพราะประเทศตอนนี้มีปัญหามากที่ต้องแก้ไข และพร้อมที่จะช่วยงานผู้ว่าการคนใหม่อย่างเต็มความสามารถในทุกเรื่อง”นายบัณฑิตกล่าว
ทั้งนี้ เพื่อให้งานของธปท.บรรลุภาระหน้าที่หลัก คือ การรักษาเสถียรภาพของระบบเศรษฐกิจการเงินของประเทศ ภายใต้หลักการของการทำหน้าที่ที่เป็นกลาง มีเหตุผลทางวิชาการสนับสนุนและมองประโยชน์ของประเทศชาติเป็นที่ตั้ง ซึ่งมั่นใจว่า ผู้ว่าการคนใหม่จะตระหนักและให้ความสำคัญกับประเด็นเหล่านี้อยู่แล้ว
นายบัณฑิต กล่าวว่า ท้ายที่สุดต้องขอขอบคุณทุกท่าน ไม่ว่าจะเป็นพนักงานธปท.หรืออดีตพนักงานธปท. สื่อมวลชน เพื่อนนักวิชาการ นักธุรกิจ และประชาชนทั่วไป ที่เขียนจดหมาย โทรศัพท์ ส่งแฟกซ์ อีเมล์ รวมทั้งเข้ามาทักทายให้กำลังเข้ามา ทั้งที่ไม่เคยรู้จักกันมาก่อน ไม่ว่าจะเป็นจากกรุงเทพฯและต่างจังหวัด ซึ่งเรื่องนี้ถือว่ากำลังใจ ที่ให้กับตัวเองและพนักงานธปท.ทุกคน ให้มีกำลังในทำงานให้กับประเทศชาติต่อไป